የቅርብ ጊዜ ታሪካችንን በቅንነት ካየነው ግን የተማሪው እንቅስቃሴ እንዲሁ አንዴ እመር ብሎ ሃገራዊ አጀንዳ አንግቦ የተነሳ ሳይሆን፣አጀማመሩ ከራሱ ከተማሪው ጥቅም ጋር የተያያዙ ውሱን ጥያቄዎችን በማንሳት በሂደት እያደገ ሃገራዊ ጥያቄዎች ወደ ማንሳት የዘለቀ እንደነበር ማስታወስ ያስፈልጋል። መማር ማለት ማወቅና ማገናዘብ ነውና የእውቀት አድማሳቸው እየሰፋ ሲሄድ ነው፣ ከራስ ውሱን ጥያቄ ባሻገር የሀገራችንን መሰረታዊ ችግር መገንዝብ የጀመሩት ተማሪዎች ፣ “ድህነት ወንጀል አይደለም !” “ መሬት ለአራሹ !” “ የብሄረሰቦች መብት ይከበር !” “የዜጎች አኩልነት የሚከበርባትና የበለጸገች ሀገር አንገንባ” ወደሚል ሃገራዊ አጀንዳ የተሸጋገሩት። ይሄንን ተግባራዊ ለማድረግ ክቡር ህይወታቸውን እስከመሰዋት የደረሰ ወኔ የተላበሱ ወጣት ኢትዮጵያውያን ያካሄዱትን ትግል፣ በትግሉ ሂደት የተፈጠሩ አንዳንድ ስህተቶችን በማጉላት ከነአካቴው እንቅስቃሴውንና ታጋዮቹን በጅምላ መኮነን በምንም መመዘኛ ተቀባይነት ሊኖረው አይችልም፣ ፍትሃዊም አይደለም የምለው።
